Jüri ajaveeb, oma mõtted, tekstid ja pildid. Head ajaveetmist!
Nädal 27’17
Esmaspäev. Viimased kaks ööd olen üsna kehvasti maganud. Miks? Ei tea, pole nagu põhjust. Ka lapsed sahmisid palju, nii oli kuulda ärkvelolekute ajal. Korra tegi Miia ka lärmi, käisin all, aga suurt midagi ei tuvastanud.
Hommikul olen ainus ärkaja. Tulen veel kodust nii ära, et teised jäävad magamislainele. Kuna Kajal algas kahenädalane lastehoidmis-puhkus, siis tulen tööle rattaga ja saan kenasti enne vihma. Rihol nii hästi ei läinud, tema tuleku ajal sadas ja ta sai kenasti kastetud
Väljas terve päeva sajab, enne tööpäeva lõppu läheb ilusaks. Oligi tore, nagunii oli kontori päev
Õhtul võtan pitsa, söön kodus ja liigun aeda aluseid lammutama. Nüüd on veel üks puitkast milles on kraam sees, aga tuleb mõelda mis ma kraamiga teen enne kui toda kasti lammutada saab
Kuna Tartus sadas, aga Tõrvas mitte, läks Kaja lastega Tõrva. Seega olen kodus üksi. Õhtuse aja soovin panna artiklite alla, see nibib-nabin isegi õnnestub, aga peamise aja võtab mult ära muusika. Kuna selliseid harukordseid õhtuid tihti ei ole, siis tuleb ju kuulata selliseid lugusid mis hinge parandavad ja vaimukosutust annavad, mis annavad mõneks ajaks taas tiivad ja helgema maailmavaate ka pisut halvematele asjadele – aeg iseendale, aeg enesele, oma hingele ja ihule, läbi luu ja liha, läbi aja ja läbi selle mida silmad ära piiravad.
Teisipäev. Eileõhtune muusikakuulamine lõppes filmi vaatamisega telest. Magama sai südaööl ja seega on magatud sisuliselt seitse tundi, ehk siis, kole uim on peal ja magaks veel, silmad on poolpilves nagu ilmgi kui tööle liigun.
Päeva peale väljas temperatuur tõuseb ja päike paistab, aga kontoris üle 21 kraadi kohe kuidagi ei lähe. Et erilisi liikumisi pole, siis sõrmed jahtuvad lõunaks üsna ära... Pealik on täna pealinnas ja meie Rihoga majandame kontoris.
Õhtul liigun kodu oluliselt hiljem. Kaja pole veel lastega Tõrvast väljagi sõitnud kui kodu jõuan. Kasutan siis selle aja rattaga ringi tegemiseks. Käin vaatan raudteejaama ja siis raudtee äärtpidi sõidan kuni Võru tänavani välja. Seal ehitatakse kergliiklusteed...
Kui teised saabuvad, oleme aias. Mina niidan muru ja Kaja mängib lastega kulli.
Kolmapäev. Öö oleks nagu tore olnud kui Miia poleks 5:45 meie juurde roninud. Lollisti läks sellega, et lubasime ta üles. Keerles meil pool tundi, siis võtsin ja viisin ta alla, aga Kaja läks talle ise kõrvale. Lõpuks oli nii, et kui mina üles läksin, jäi Miia magama ja Kajal ei jäänud ka muud üle kui üles tulla... Miia magas kaheksani...
Täna taas jala tööle. Kaua olla ei jõua, varsti on Jaanus kohal ja käime tööautol järel – see nüüd igati korda tehtud (Y). Päeva peale saab mitu kliendisõitu tehtud, aga üldiselt oli rahulik päev.
Päeval saab oma autoga ülevaatusel käidud, kahjuks esimese korraga läbi ei läinud, õnneks aga midagi suurt häda ka pole
Õhtul kui kodu jõuan, liigume kohe õue – täna on grilliplaan Istume kenasti päikese kätte ja naudime muidu jahedas ilmas sooja päikest.
Ja siis Innale külla. Lubasin tal teenete eest boileri ära puhastada Oli see vast nikerdamine! Möllu kui palju, aga tehtud sai. Lapsed lihtsalt mängisid ja Kaja ajas Innaga juttu.
Neljapäev. Täna hommikul tööle tulles oli väljas 8 kraadi, aga mul hakkas palav! Sest päike paistis kenasti peale ja soojendas nii kuis jaksas Tulin, nagu igal eelneval hommikulgi, jälle teisemat teed kui päris otse. Nimelt siis liikusin Riia tänavat pidi raudteeni ja liikusin raudtee äärt mööda Võru tänavani.
Tööpäeva esimese poole lendan klientepidi ringi. Ühe juures asjad ei suju ja teise juures sujuvad vaatamata mitmetele komistuskividele Õhtuks oli aga ka mitte sujunud kliendi teema lahendatud. Teisisõnu edukas päev
Päeval saab eile ülevaatust mitte läbinud auto parandusse ja õhtul saan selle juba kätte. Ja siis käin kohe kordusülevaatusel ära ja saab sellega selleks aastaks joone alla (Y)
Kodus toimetame täna seinte vahel. Kaja tegeleb laste riiete ja mänguasjadega, mina vannitoaga. Lõpuks käime ikka ka jalutuskäigul. Miia vahepeal pirises, et tahab sülle, aga kui jälle kive või porilompe nägi, oli teema maas
Reede. Täna lubatakse kahekümne kraadini tõusvat sooja. Selle suure hirmu taustal ma täna mütsi ja salli ei panegi vaid lähen ilma ja hoian päikeselisemale teepoolele Päike on kuum, ilm aha hommikul ikka alla kümne...
Tööpäev on enamalt jaolt kontoris, paigaldame masinaid.
Õhtupooliku veedame kodus. Lapsed lasevad õuel traavi ja mina üritan välja arvutada ning välja lõigata köögikapi materjali. Miia muudkui seletab kõrval ja vajab tähelepanu, seega on materjali lõikamine üsna pikaldane töö ja mitu korda saen valesti Aga lõpp hea, kõik hea
Laupäev. Kuna eile sai kapimaterjal välja lõigatud, siis täna käime Bauhofis, et uurida puidu viimistlusvõimalusi. Lõpuks valime valge peitsi ja laki kasuks.
Täna on Tartus Hansapäevad ja nende raames esineb raeplatsil Koit Toome. Kuigi me oma laudade viimistluse ja lõunasöögiga üsna hilja peale jääme, jõuame kenasti ka kontserdile (Y) Kadi on igati rahul, ta tahaks Koiduga patsu ka lüüa, aga hirmsasti kardab Peale kontserti käime Toomemäel, seal on lastelinn, aga peale loomade me seal suurt ringi ei luura.
Ja kodus taas laudu viimistlema. Tahaks midagi ära ka jõuda enne kui Elva kohvikutepäevale läheme.
Elvasse sõidul Miia uinub. Kaja on lapsega autos kuni me Kaidga kahte kohta külastame. Siis aga läheme peakoha ’Siin Me Oleme’ juurde. Seal ärkab pisike üles ja siit edasi olemegi enamasti paiksed. Keiu perega ja Karin emaga on meie juures ja aitavad meil pidu nautida Kodu ära liigume kümnest.
Pühapäev. Vaatamata hilisele magama minemisele ärkab Miia ikka kaheksa paiku. Ja siit alates on ta muudkui jonni täis, mitte miski ei kõlba, mitte miski... Hull värk. Läheb ikka omajagu aega enne kui ta tõeliselt üles ärkab.
Hommikukohvi järgselt lähen kohe aeda oma laudadega tegelema. Eile sai peitsitud, täna hakkame lakkima... Kuna tegevus nõuab aega, siis loobun Kajaga Tõrva kassi järele minemisest. Ja Kadi jääb ka minuga, Miia aga tahtis emmega minna Ja nii võeti Inna ka kaasa ja mindigi Tõrva.
Meie Kadiga saime siis laudadega tegeleda, poes käia ja mänguväljakulgi mängida. Kui kuulsin, et teised Tõrvast tulema hakkavad, lõin grilli üles ja nii kui kohale jõuti, sai grillliha süüa
Nüüd on siis kassipoeg majas. Lapsed kurjamid tahavad teda nunnutada, aga kassipoeg on üsna nõutu ja arg veel, tema jaoks ju uus koht ja uued inimesed – vajab tublisti harjumist meie segase seltskonnaga Kaja jääb õhtul kassiga ette tuppa magama, et leevendada kassipoja harjumist